Atsižvelgdama į turimus įrodymus, Komisija siūlo Tarybai priimti įgyvendinimo sprendimą suteikti Čekijai finansinę paramą pagal SURE reglamentą pirmiau nurodytoms priemonėms remti.

d)priežiūros išmoka, mokama savarankiškai dirbantiems asmenimis, kuria kompensuojamas pajamų praradimas dėl to, kad savarankiškai dirbantys asmenys turėjo prižiūrėti vaikus arba asmenis, kuriems reikalinga priežiūra, nes buvo uždarytos vaikų priežiūros ir socialinės priežiūros įstaigos. Paramos suma dienai sudarė 424 CZK 2020 m. kovo mėn. ir 500 CZK 2020 m. balandžio–birželio mėn. Paskui išmokos mokėjimas buvo pratęstas ir nuo 2020 m. spalio mėn. iki 2021 m. gegužės mėn. jos suma sudarė 400 CZK.

b) priemonėmis, kuriomis savarankiškai dirbantiems asmenims teikiama kompensacinė parama mokesčių nuolaidų forma. Pagal pirmąją programą „Pětadvacítka“ savarankiškai dirbantiems asmenims, kurie dėl COVID-19 pavojaus visuomenės sveikatai arba valdžios institucijų taikomų krizės priemonių buvo priversti sustabdyti savo ekonominę veiklą arba gerokai sumažinti jos mastą, viršijant įprastą verslo nestabilumą, skiriama 500 CZK mokesčių nuolaida už kalendorinę nuolaidos laikotarpio dieną. Programa „Pětadvacítka“ buvo įgyvendinama nuo 2020 m. kovo 12 d. iki 2020 m. birželio 8 d. Vadinamoji rudens kompensacinių nuolaidų programa faktiškai buvo programos „Pětadvacítka“ pratęsimas su kai kurių parametrų pakeitimais ir buvo įgyvendinama nuo 2020 m. spalio 5 d. iki 2021 m. vasario 15 d. Pagal ją savarankiškai dirbantiems asmenims, kurie dėl pavojaus visuomenės sveikatai arba valdžios institucijų taikomų krizės priemonių buvo priversti sustabdyti savo ekonominę veiklą arba gerokai sumažinti jos mastą, buvo skiriama 500 CZK mokesčių nuolaida už kalendorinę dieną. Vadinamojoje naujos 2021 m. kompensacinės nuolaidos programoje buvo siūloma padidinti paramą iki 1 000 CZK per dieną vienam asmeniui ir ji buvo įgyvendinama nuo 2021 m. vasario 1 d. iki 2021 m. gegužės 31 d. Paskutinė kompensacinių nuolaidų savarankiškai dirbantiems asmenims programa, t. y. 2022 m. kompensacinių nuolaidų programa, pagal kurią taip pat buvo numatyta skirti 1 000 CZK per dieną, buvo įgyvendinama nuo 2021 m. lapkričio 22 d. iki 2022 m. sausio 31 d.;

Pagal SURE reglamento 6 straipsnio 2 dalį Komisija pasikonsultavo su Čekijos valdžios institucijomis, kad patikrintų, ar dėl COVID-19 pandemijos staiga smarkiai padidėjo faktinės ir numatytos išlaidos, tiesiogiai susijusios su Čekijos darbo rinkos priemonėmis. Visų pirma, tai susiję su Tarybos įgyvendinimo sprendime (ES) 2020/1345 nurodytomis galiojančiomis priemonėmis:

2022 m. rugsėjo 22 d. Čekija dar kartą paprašė Sąjungos finansinės paramos pagal SURE reglamentą.

Tarybos reglamente (ES) 2020/672 (toliau – SURE reglamentas) nustatyta teisinė sistema, pagal kurią valstybėms narėms, kurios dėl COVID-19 protrūkio patiria didelį ekonomikos sukrėtimą arba kurioms kyla didelė tokio sukrėtimo grėsmė, teikiama Sąjungos finansinė parama. Parama pagal SURE skirta pirmiausia sutrumpinto darbo laiko tvarkos ar panašioms priemonėms, kuriomis siekiama apsaugoti darbuotojus ir savarankiškai dirbančius asmenis ir taip sumažinti nedarbo ir pajamų praradimo mastą, finansuoti, taip pat naudojama kaip papildoma priemonė tam tikroms su sveikata susijusioms priemonėms, visų pirma darbo vietoje, finansuoti.

Be valstybių narių teikiamų garantijų, sistemoje įtvirtintos kitos apsaugos priemonės, užtikrinančios jos finansinį patikimumą:

Komisija turėtų galėti sudaryti sutartis dėl skolinimosi finansų rinkose, kad perskolintų tokias lėšas finansinės paramos pagal priemonę SURE prašančiai valstybei narei.

Pasiūlymas atitinka proporcingumo principą. Juo neviršijama to, kas būtina priemonės tikslams pasiekti.

2022/0313 (NLE)

Pasiūlymas

TARYBOS ĮGYVENDINIMO SPRENDIMAS

kuriuo iš dalies keičiamas Įgyvendinimo sprendimas (ES) 2020/1345, kuriuo Čekijos Respublikai pagal Reglamentą (ES) 2020/672 suteikiama laikina parama nedarbo rizikai dėl ekstremaliosios situacijos, susijusios su COVID-19 protrūkiu, mažinti

EUROPOS SĄJUNGOS TARYBA,

atsižvelgdama į Sutartį dėl Europos Sąjungos veikimo,

atsižvelgdama į 2020 m. gegužės 19 d. Tarybos reglamentą (ES) 2020/672 dėl Europos laikinos paramos priemonės nedarbo rizikai dėl ekstremaliosios situacijos, susijusios su COVID-19 protrūkiu, mažinti (SURE) sukūrimo, ypač į jo 6 straipsnio 1 dalį,

atsižvelgdama į Europos Komisijos pasiūlymą,

kadangi:

(1)atsižvelgdama į 2020 m. rugpjūčio 7 d. Čekijos prašymą, Taryba Įgyvendinimo sprendimu (ES) 2020/1345 suteikė Čekijai finansinę paramą paskolos, kuri neviršija 2 000 000 000 EUR ir kurios ilgiausias vidutinis grąžinimo terminas yra 15 metų, o prieinamumo laikotarpis – 18 mėnesių, forma, kad papildytų Čekijos nacionalines pastangas mažinti COVID-19 protrūkio poveikį ir reaguoti į to protrūkio socialinius bei ekonominius padarinius darbuotojams ir savarankiškai dirbantiems asmenims;

(2)Čekija turėjo panaudoti paskolą sutrumpinto darbo laiko tvarkos ir panašioms priemonėms finansuoti, kaip nurodyta Įgyvendinimo sprendimo (ES) 2020/1345 3 straipsnyje;

(3)COVID-19 protrūkis tebėra imobilizavęs didelę Čekijos darbo jėgos dalį. Dėl to Čekijoje tebėra smarkiai padidėjusios viešosios išlaidos, susijusios su Įgyvendinimo sprendimo (ES) 2020/1345 3 straipsnio a, c, d ir e punkte nurodytomis priemonėmis;

(4)COVID-19 protrūkis ir išskirtinės priemonės, kurias Čekija įgyvendino 2020, 2021 ir 2022 m. siekdama suvaldyti tą protrūkį ir jo socialinį, ekonominį bei su sveikata susijusį poveikį, turėjo ir vis dar turi didžiulį poveikį viešiesiems finansams. 2020 m. Čekijos valdžios sektoriaus deficitas ir skola sudarė atitinkamai 5,8 % ir 37,7 % bendrojo vidaus produkto (BVP), o 2021 m. pabaigoje šie rodikliai atitinkamai padidėjo iki 5,9 % ir 41,9 %. Pagal Komisijos 2022 m. pavasario prognozę, 2022 m. pabaigoje Čekijos valdžios sektoriaus deficitas ir skola sudarys atitinkamai 4,3 % ir 42,8 % BVP. Remiantis Komisijos 2022 m. tarpine vasaros prognoze numatoma, kad 2022 m. Čekijos BVP padidės 2,3 %;

(5)2022 m. rugsėjo 22 d. Čekija paprašė papildomos 2 500 000 000 EUR dydžio Sąjungos finansinės paramos, kad toliau papildytų nacionalines pastangas, kurių ėmėsi 2020, 2021 ir 2022 m. mažindama COVID-19 protrūkio poveikį ir reaguodama į protrūkio socialinius bei ekonominius padarinius darbuotojams ir savarankiškai dirbantiems asmenims. Visų pirma, Čekija dar pratęsė sutrumpinto darbo laiko tvarkos ir panašių priemonių, nurodytų 6–9 konstatuojamosiose dalyse, taikymą ir jas iš dalies pakeitė;

(6)sutrumpinto darbo laiko tvarka, t. y. programa „Antivirus“, nurodyta Tarybos įgyvendinimo sprendimo (ES) 2020/1345 3 straipsnio a punkte, buvo skirta privačių darbdavių, kurie buvo priversti sustabdyti savo ekonominę veiklą arba gerokai sumažinti jos mastą dėl priemonių, kurių ėmėsi valdžios institucijos tiesioginio poveikio (A paprogramė) arba dėl netiesioginio neigiamo ekonominio pandemijos poveikio (B paprogramė), darbo užmokesčio išlaidoms kompensuoti. Jos teisinis pagrindas buvo 2020 m. kovo 31 d. Vyriausybės nutarimas Nr. 353 (su pakeitimais) ir Įstatymo Nr. 435/2004 (rink.) dėl užimtumo (su pakeitimais) 120 straipsnis. 2020 m. spalio 14 d. Vyriausybės nutarimu Nr. 1039 programa buvo pratęsta ir iš dalies pakeista paprograme „A plius“, kad darbdaviams, kurie dėl valdžios institucijų taikomų priemonių buvo priversti sustabdyti savo ekonominę veiklą arba gerokai sumažinti jos mastą, būtų visiškai kompensuojamos darbo užmokesčio išlaidos. Programa taip pat buvo pratęsta keliais Vyriausybės sprendimais: A paprogramė buvo įgyvendinama nuo 2020 m. kovo 12 d. iki 2022 m. vasario 28 d., paprogramė „A plius“ – nuo 2020 m. spalio 1 d. iki 2021 m. gegužės 31 d., o B paprogramė – nuo 2020 m. kovo 12 d. iki 2021 m. gegužės 31 d. ir nuo 2021 m. lapkričio 1 d. iki 2021 m. gruodžio 31 d.;

(7)vykdant pirmąją kompensacinių nuolaidų savarankiškai dirbantiems asmenims programą, t. y. programą „Pětadvacítka“, nurodytą Tarybos įgyvendinimo sprendimo (ES) 2020/1345 3 straipsnio c punkte, kuri nustatyta Įstatymu Nr. 159/2020 (rink.), savarankiškai dirbantiems asmenims, kurie dėl COVID-19 pavojaus visuomenės sveikatai arba valdžios institucijų taikomų krizės priemonių buvo priversti sustabdyti savo ekonominę veiklą arba gerokai sumažinti jos mastą, viršijant įprastą verslo nestabilumą, buvo skiriama 500 CZK kompensacinė nuolaida vienam asmeniui už kalendorinę dieną. Programa „Pětadvacítka“ buvo įgyvendinama nuo 2020 m. kovo 12 d. iki 2020 m. birželio 8 d. Įstatymu Nr. 461/2020 (rink.), vėlesniu jos pakeitimu, nustatyta vadinamoji rudens kompensacinių nuolaidų programa buvo įgyvendinama nuo 2020 m. spalio 5 d. iki 2021 m. vasario 15 d., o pagal ją savarankiškai dirbantiems asmenims, kurie dėl pavojaus visuomenės sveikatai arba valdžios institucijų taikomų krizės priemonių buvo priversti sustabdyti savo ekonominę veiklą arba gerokai sumažinti jos mastą, buvo skiriama 500 CZK mokesčių nuolaida už kalendorinę dieną. Įstatymu Nr. 95/2021 (rink.) ir susijusiais Vyriausybės nutarimais (Nr. 154/2021 ir Nr. 188/2021) buvo padarytas dar vienas pakeitimas ir nustatyta nauja 2021 m. kompensacinė nuolaida, kuris galiojo nuo 2021 m. vasario 1 d. iki 2021 m. gegužės 31 d. ir kuriuo mokesčių nuolaidos suma buvo padidinta iki 1 000 CZK per dieną. Paskutinis šios kompensacinės nuolaidos savarankiškai dirbantiems asmenims pakeitimas padarytas Įstatymu Nr. 519/2021 (rink.) – nustatyta vadinamoji 2022 m. kompensacinė nuolaida, kuri taip pat sudarė 1 000 CZK per dieną ir galiojo nuo 2021 m. lapkričio 22 d. iki 2022 m. sausio 31 d.;

(8)dalinio atleidimo nuo socialinio ir sveikatos draudimo įmokų, kurias turi mokėti savarankiškai dirbantys asmenys, nurodyto Tarybos įgyvendinimo sprendimo (ES) 2020/1345 3 straipsnio d punkte, teisinis pagrindas buvo Įstatymas Nr. 136/2020 (rink.) (dėl socialinio draudimo) ir Įstatymas Nr. 134/2020 (rink.) (dėl sveikatos draudimo). Valstybė kiekvieną mėnesį nuo 2020 m. kovo iki rugpjūčio mėn. mokėjo atitinkamas savarankiškai dirbančių asmenų mokėtinas socialinio ir sveikatos draudimo įmokas. Nors programa baigėsi 2020 m. rugpjūčio mėn., 2021 m. reikėjo sumokėti papildomas sumas dėl atsiskaitymų, susijusių su 2020 m. savarankiškai dirbančių asmenų atliktais išankstiniais mokėjimais. Dėl priemonės valdžios sektorius negauna pajamų, ir Reglamento (ES) 2020/672 įgyvendinimo tikslu tai gali būti prilyginama viešosioms išlaidoms;

(9)priežiūros išmokos, mokamos savarankiškai dirbantiems asmenimis, nurodytos Tarybos įgyvendinimo sprendimo (ES) 2020/1345 3 straipsnio e punkte, teisinis pagrindas buvo Vyriausybės nutarimai Nr. 262 (2020 m. kovo 19 d.), Nr. 311 (2020 m. kovo 26 d.), Nr. 354 (2020 m. kovo 31 d.), Nr. 514 (2020 m. gegužės 4 d.), Nr. 552 (2020 m. gegužės 18 d.), Nr. 1053 (2020 m. spalio 16 d.), Nr. 1260 (2020 m. lapkričio 30 d.), Nr. 446 (2021 m. gegužės 10 d.), ir Įstatymo Nr. 218/2000 (rink.) dėl biudžeto taisyklių (su pakeitimais) 14 straipsnis, taikomas pirminės žemės ūkio ir miškininkystės gamybos sektoriuose savarankiškai dirbantiems asmenims, bei Įstatymo Nr. 47/2002 (rink.) dėl paramos MVĮ (su pakeitimais) 3 straipsnio h punktas, taikomas visiems kitiems savarankiškai dirbantiems asmenims. Pagal programą savarankiškai dirbantiems asmenims kompensuojamas pajamų praradimas dėl to, kad savarankiškai dirbantys asmenys turėjo prižiūrėti vaikus arba asmenis, kuriems reikalinga priežiūra, nes buvo uždarytos vaikų priežiūros ir socialinės priežiūros įstaigos. Paramos suma dienai sudarė 424 CZK 2020 m. kovo mėn. ir 500 CZK 2020 m. balandžio–birželio mėn. Programa buvo pratęsta laikotarpiui nuo 2020 m. spalio mėn. iki 2021 m. gegužės mėn., per dieną skiriant 400 CZK paramą;

(10)Čekija atitinka Reglamento (ES) 2020/672 3 straipsnyje nustatytas finansinės paramos prašymo sąlygas. Čekija pateikė Komisijai tinkamų įrodymų, kad faktinės ir numatytos viešosios išlaidos nuo 2020 m. vasario 1 d. padidėjo 5 349 588 352 EUR dėl nacionalinių priemonių, kurių imtasi siekiant sumažinti socialinį ir ekonominį COVID-19 protrūkio poveikį. Tai staigus ir smarkus padidėjimas, nes jis susijęs ir su esamų nacionalinių priemonių, tiesiogiai susijusių su sutrumpinto darbo laiko tvarkos schemomis ir panašiomis priemonėmis, taikomomis didelei įmonių ir darbo jėgos daliai Čekijoje, pratęsimu ar pakeitimu. Čekija ketina padidėjusią išlaidų sumą finansuoti taip: 215 333 982 EUR – Sąjungos lėšomis iš ES biudžeto, o 634 254 370 EUR – savo lėšomis;

(11)Komisija pagal Reglamento (ES) 2020/672 6 straipsnį pasikonsultavo su Čekija ir patikrino, ar staiga smarkiai padidėjo faktinės ir numatytos viešosios išlaidos, tiesiogiai susijusios su sutrumpinto darbo laiko tvarkos ir panašiomis priemonėmis, nurodytomis 2022 m. rugsėjo 22 d. prašyme;